Collectus tabularum cenatoriarum Buttolph
Collectus tabularum cenatoriarum Buttolph, Anglice Buttolph collection of menus, a Francisca Buttolph anno 1899 incepta atque ab aliis aucta, in Bibliotheca Publica Novi Eboraci servatur. Chartas cenatorias fere 40 000 comprehendere dicitur. Imagines documentorum fere 30 000, huius collectus veterrimorum, in Vicimedia Communia impositae sunt. Buttolph primitias collectionis mense Februario 1900 hoc modo narravit: "Kalendis Ianuarii, apud popinam Columbia ut prandium sumerem morans, utile fore censui tabulam victualium in bibliothecam registrare. Post septem dies, Cur non alias conservare? mihi in mentem venit. Ergo nongentas et triginta per digitos meos ad bibliothecam Astor iam pervenerunt." Mense Augusto eiusdem anni nuntius titulo "Menus Wanted for Historical Collection" in periodico Hotel Monthly divulgari iussit. Eodem modo tam epistulis quam nuntiis, saepe etiam visitationibus, tabulas apud popinas deversoriaque collegiaque domusque principum et optimatum instanter requirebat. Anno 1924 (quo anno mortua est) quinque et viginti milia tabularum congesserat. Inceptio huius collectus in diariis inter annos 1901 et 1906 celebrata est. Etiamsi bibliothecarii iam utilitatem futuram huius collectus recognoscebant (nam Ioannes Shaw Billings Bibliothecae Publicae Novi Eboraci director sine mora collectum accepit Franciscamque Buttolph in bibliotheca viginti annos laborare permisit) alii aegre intellegebant. Diurnarius enim New York Times his verbis aestimavit: "Neque divisio litteraturae neque appendix historiae describi potest, neque inter codices antiquos recipi licet: nihil erit in aeternum nisi "collectum Buttolph" (It cannot make an impression as a part of literature, nor can it be described as an appendix to history, nor has it any place amid "old manuscripts." It must forever stand for what it is, "The Buttolph Collection"). Primus inter recentiores Gulielmus Grimes(en) annis 2002 et 2003 collectum celebriorem reddit.